b"\n_START_ARTICLE_\nElena Cernei\n_START_SECTION_\nBiografia\n_START_PARAGRAPH_\nVa n\xc3\xa9ixer a Bairamcea, prop de Cetatea Alb\xc4\x83 (actualment B\xc3\xadlhorod-Dnistrovski, ciutat fortalesa en l'\xc3\x93blast d'Odessa, Ucra\xc3\xafna). Elena Cernei  va estudiar cant amb Constantin Stroescu del 1948 al 1954 a la Universitat Nacional de M\xc3\xbasica de Bucarest (Conservatori Municipal Ciprian Porumbescu). En el mateix per\xc3\xadode va cantar com a solista amb la Filharm\xc3\xb2nica Romanesa George Enescu, entre 1951 i 1958 i, a l'\xc3\x92pera Nacional de Romania entre 1952 i 1985, amb una gira per Europa, \xc3\x80sia i Nord-am\xc3\xa8rica a partir de 1957._NEWLINE_Va ser la primera mezzosoprano romanesa que va actuar en els teatres l\xc3\xadrics m\xc3\xa9s important del m\xc3\xb3n: teatre La Scala de Mil\xc3\xa0, el Metropolitan Opera de Nova York, l'\xc3\x92pera de Par\xc3\xads, i l'\xc3\x92pera de l'Estat de Viena._NEWLINE_Fora de Romania va actuar al teatre La Scala en Aida de Verdi, en el Metropolitan Opera en Samson et Dalila de Saint-Sa\xc3\xabns; en Aida i Rigoletto de Verdi, en Carmen de Bizet, en Adriana Lecouvreur de Francesco Cilea; enl'\xc3\x92pera de Par\xc3\xads en Aida, Carmen i Oedipe de George Enescu, amb al companyia de l'\xc3\x92pera de Bucarest en gira; en l'\xc3\x92pera Estatal de Viena en Il trovatore de Verdi; en el Teatre Bolxoi de Moscou en Aida i Carmen; en el Gran Teatre del Liceu de Barcelona en Carmen; e el Th\xc3\xa9\xc3\xa2tre de la Monnaie de Brussel\xc2\xb7les en la primera producci\xc3\xb3 en llengua original d'Il trovatore; en el Palacio de Bellas Artes de la Ciutat de M\xc3\xa8xic en Aida i Carmen i en molts altres prestigiosos teatres._NEWLINE_En el cas de la seva actuaci\xc3\xb3 al Liceu de Barcelona, en l'\xc3\xb2pera Carmen, va representar tamb\xc3\xa9 el debut al Liceu del director d'orquestra Od\xc3\xb3n Alonso. El tenor va ser Pedro Lavirgen._NEWLINE_Va fer el seu debut en el Metropolitan Opera (MET) el 17 de mar\xc3\xa7 de 1965 com a Dalila en Samson et Dalila de Camille Saint-Sa\xc3\xabns. Va cantar al MET entre 1965 i 1968 interpretant, a m\xc3\xa9s del paper de Dalila, altres rols importants com ara Amneris en Aida, Maddalena en Rigoletto, la princesa de Bouillon en Adriana Lecouvreur i, en el rol principal en Carmen._NEWLINE_Altres papers del seu repertori esc\xc3\xa8nic van ser els d'Azucena en Il trovatore, Clitemnestra en Iphig\xc3\xa9nie en Aulide de Christoph Willibald Gluck, Arsace en Semiramide de Rossini, Rosina en El barber de Sevilla de Rossini, Ulrica en Un ballo in maschera de Verdi, la princesa Eboli en el Don Carlos de Verdi, Laura i La Cega en La Gioconda de Ponchielli, Cherubino en Les noces de F\xc3\xadgaro de Mozart, Giocasta en \xc5\x92dipe de George Enescu, i Orfeo en Orfeu i Eur\xc3\xaddice de Gluck._NEWLINE_Elena Cernei va viure a Roma amb el set marit, el metge i music\xc3\xb2leg Stephan Poen. En els darrers anys de vida es va dedicar a les recerques cient\xc3\xadfiques sobre la fonaci\xc3\xb3 i la metodologia did\xc3\xa0ctica, juntament amb l'ensenyament del cant i participant com a jurat a diversos concursos per nous talents l\xc3\xadricsi en It\xc3\xa0lia, Romania i en altres pa\xc3\xafsos europeus i americans. Entre les seves publicacions com a music\xc3\xb2loga figuren: L'enigma de la veu humana (1983 Bucarest, 1987 Roma) i Et fiat lux (1987 Roma, 1999 Bucarest)._NEWLINE_Moltes de les seves actuacions en Romania van ser enregistrades en format LP pel segell Electrecord. L'any 2005, la televisi\xc3\xb3 romanesa TVR va editar un DVD amb una pel\xc2\xb7l\xc3\xadcula documental sobre la seva vida i la seva carrera (amb extractes dels seus enregistraments en directe._NEWLINE_Va ser una int\xc3\xa8rpret principalment verdiana, rossiniana i d'obres de l'escola francesa, per\xc3\xb2 el seu repertori va incloure tamb\xc3\xa9 obres del barroc, com ara el Paride ed Elena, de Christoph Willibald Gluck, a m\xc3\xa9s d'obres contempor\xc3\xa0nies com l'\xc3\x88dip de George Enescu i Doamna Chiajna de Nicolae Buicliu, a l'estrena absoluta de la qual (16 d'octubre de 1973) va ser la llibretista, directora d'escena i int\xc3\xa8rpret principal, la qual cosa va suposar una prim\xc3\xadcia absoluta en la hist\xc3\xb2ria del teatre l\xc3\xadric._NEWLINE_En el 1963 va ser nomenada Artist\xc4\x83 Emerit\xc4\x83 de la Rep\xc3\xbablica de Romania i en el 1999, l'any abans de la seva mort,va rebre el doctorat honoris causa de la Universitat Nacional de M\xc3\xbasica de Bucarest, per la seva contribuci\xc3\xb3 en el camp de la musicologia."